## ΠΑΡΑΓΡΑΦΟΣ

Η αξία της παραγράφου

Η καθαρότητα, σαφήνεια, και πληρότητα των νοημάτων σε μία έκθεση εξαρτάται από τη σωστά οργανωμένη και ανεπτυγμένη παράγραφο. Η παράγραφος είναι μια έκθεση σε μικρογραφία που διαθέτει πρόλογο, κυρίως θέμα και επίλογο. Για να θεωρηθεί ολοκληρωμένη πρέπει: να θέτει καθαρά ένα σκοπό, να έχει επαρκή ανάπτυξη, να είναι καλά οργανωμένη σύμφωνα μ’ ένα σχέδιο.

# Δομή της παραγράφου

Σε κάθε παράγραφο συναντούμε αυτά τα στοιχεία:

1. *Θεματική πρόταση*: Μια πρόταση που εκφράζει την κύρια ιδέα της παραγράφου, το θέμα.
2. *Λεπτομέρειες, επιμέρους προτάσεις*: Άλλες μικρότερες ιδέες που διασαφηνίζουν και αναπτύσσουν την κύρια ιδέα της παραγράφου, τη θεματική πρόταση.
3. *Κατακλείδα*: Η πρόταση που ολοκληρώνει τη μορφή της παραγράφου.

# Αρετές μιας καλής παραγράφου

1. Ο σαφής σκοπός
2. Η επαρκής ανάπτυξη
3. Ενότητα
4. Αλληλουχία
5. Συνοχή
6. Έμφαση

1.Σαφής σκοπός:

Εκτός από την κύρια ιδέα, η θεματική πρόταση εκφράζει και τη στάση του συγγραφέα απέναντι στο θέμα του, την οπτική γωνία από την οποία βλέπει τα πράγματα. Αν θέλετε οι παράγραφοί σας να μεταβιβάζουν καθαρά τις σκέψεις και τα συναισθήματά σας, πρέπει πρώτα να εξετάζετε ποιος είναι ακριβώς ο σκοπός σας - τι θέλετε να πείτε πάνω στο θέμα σας.

* Σκεφθείτε τι θέλετε να πείτε πάνω στο θέμα σας - ποιος είναι ο σκοπός σας π. χ ‘’ο πατέρας μου απολαμβάνει πραγματικά τις χαρές της ζωής’’ Σκοπός μας είναι να αποδείξετε ότι ο πατέρας σας απολαμβάνει πραγματικά τις χαρές της ζωής.
* Διατυπώστε τον σε μορφή πρότασης. Βεβαιωθείτε πως η πρόταση εκφράζει τη στάση σας απέναντι στο θέμα π. χ η πρόταση ‘’Στον πατέρα μου αρέσει η ζωή’’ δεν έχει σαφή σκοπό, γιατί είναι γενική και αόριστη σε αντίθεση με την προηγούμενη που μας οδηγεί να γράψουμε γιατί ο πατέρας απολαμβάνει πραγματικά τις χαρές της ζωής.
1. Επαρκής ανάπτυξη

Για να είναι πετυχημένη μια παράγραφος χρειάζεται η ιδέα που εκφράζεται με τη θεματική πρόταση να υποστηρίζεται και να αναπτύσσεται με αρκετές λεπτομέρειες π.χ « θαυμάζω το φίλο μου τον Πέτρο, γιατί είναι προικισμένος με καλλιτεχνικό ταλέντο, ευγένεια και εξυπνάδα. Είναι πολύ έξυπνος κι αντιλαμβάνεται αμέσως τα πιο σύνθετα και δύσκολα προβλήματα. Πάνω απ’ όλα είναι λεπτός κι ευγενικός σε όλους. Είναι πράγματι αδύνατο να μην τον θαυμάζει κανείς». Δεν υπάρχει επαρκής ανάπτυξη. Θα υπήρχε αν ο συγγραφέας μιλούσε (α) για το ταλέντο του φίλου του και (β) ανέφερε περισσότερα στοιχεία για την ευγένεια και την εξυπνάδα του. Για να ολοκληρωθεί μια παράγραφος πρέπει η κύρια θεματική πρόταση να αναλυθεί και να συμπληρωθεί με ειδικές λεπτομέρειες, δηλαδή με παραδείγματα, περιστατικά , αιτιολογήσεις , συγκρίσεις, αντιθέσεις…

1. Ενότητα

Δεν πρέπει να υπάρχουν λεπτομέρειες άσχετες προς την κύρια ιδέα γιατί καταστρέφουν την ενότητα της παραγράφου. π.χ « Της γιαγιάς της άρεσε πάρα πολύ να καλλιεργεί λαχανικά. Μια από τις πιο ωραίες της απολαύσεις ήταν να σπέρνει μικροσκοπικούς σπόρους, να φυτεύει μικρά φυτά και να τα παρακολουθεί πως φυτρώνουν, πως αναπτύσσονται και μεταβάλλονται σε νόστιμα καρότα, ντομάτες και λάχανα. Όταν τη στενοχωρούσαν προσωπικά προβλήματα, έβγαινε περίπατο και άφηνε τον αέρα να ανεμίζει τα μαλλιά της ή πήγαινε στη λίμνη κοντά στο σπίτι της και κοίταζε τα κύματα που φιλούσαν την ακτή. Η γιαγιά ποτέ δε μπορούσε να κρατήσει για τον εαυτό της τις εκλεκτές ποικιλίες των λαχανικών της. Τις μοίραζε στους γείτονες και στις φίλες της.»

 Αν δεν είσαστε απόλυτα προσηλωμένοι στην κύρια ιδέα, τη θεματική πρόταση της παραγράφου μπορεί να παρασυρθείτε σε άσχετες λεπτομέρειες και να γράψετε στο τέλος μια παράγραφο χωρίς ενότητα.

1. Αλληλουχία

Εάν οι καλοδιαλεγμένες λεπτομέρειες δε μπουν σε μια λογική σειρά, η παράγραφος μπορεί να μη δώσει τα αναμενόμενα αποτελέσματα.

(α) Κατάταξη λεπτομερειών σε μια αφηγηματική παράγραφο.

 Οι λεπτομέρειες μπαίνουν σχεδόν πάντα κατά χρονολογική σειρά γιατί ο σκοπός σε μια τέτοια παράγραφο είναι να παρουσιάζει τα γεγονότα με τη σειρά που συνέβησαν.

Θέμα: Πρωινό ξύπνημα

*Λάθος σειρά:* Ακούω το ξυπνητήρι *Σωστή σειρά:* Ακούω το ξυπνητήρι

 Αλλάζω πλευρό Πατώ το κουμπί

 Νιώθω ξαφνικά πείνα Αλλάζω πλευρό

 Πατώ το κουμπί Νιώθω ξαφνικά πείνα

 Φορώ τα ρούχα μου Βγαίνω αργά απ΄ το

 Βγαίνω αργά από το κρεβάτι

 Ορμώ στην κουζίνα για Ορμώ στην κουζίνα

 φαγητό. για φαγητό.

(β) Κατάταξη των λεπτομερειών σε μια περιγραφική παράγραφο.

Επειδή στις περισσότερες παραγράφους ο σκοπός του συγγραφέα είναι να βοηθήσει τον αναγνώστη να δει το αντικείμενο, το πρόσωπο ή τη σκηνή που περιγράφεται, ο πιο φυσικός τρόπος είναι να καταγράφει τις λεπτομέρειες ακολουθώντας την κίνηση των ματιών του. Συνήθως η κίνηση αυτή αρχίζει από κάποιο σημείο που τράβηξε περισσότερο την προσοχή του. Από το σημείο αυτό κι έπειτα πρέπει η μετάβαση απ΄ τη μία περιγραφική λεπτομέρεια στην άλλη να ακολουθεί κάποια λογική ή φυσική διαδικασία .

(γ) Κατάταξη των λεπτομερειών σε μια επεξηγηματική παράγραφο.

Οι λεπτομέρειες θα πρέπει να μπουν σε τέτοια σειρά ώστε ο αναγνώστης να μπορεί να παρακολουθεί τη σκέψη του συγγραφέα από την αρχή ως το τέλος χωρίς καμιά δυσκολία. Γενικά χρησιμοποιούμε δυο τρόπους στην κατάταξη των νοημάτων: από τα γνωστά στα άγνωστα, από τα εύκολα στα δύσκολα, από τα λιγότερο σπουδαία στα περισσότερο σπουδαία ή κατά χρονολογική σειρά.

(δ) Κατάταξη των λεπτομερειών σε μια αποδεικτική παράγραφο.

Οι λεπτομέρειες εδώ κατατάσσονται κατά σειρά σπουδαιότητας τους. Οι λεπτομέρειες με τη μικρότερη σπουδαιότητα μπαίνουν στην αρχή, ενώ οι πιο σπουδαίες στο τέλος. Κι αυτό γιατί το τέλος θεωρείται γενικά ως το σημείο με την πιο μεγάλη έμφαση και συνεπώς ένας συγγραφέας ή ομιλητής κλιμακώνοντας τα επιχειρήματά του, θέλει σ’ αυτό το σημείο να τοποθετήσει την πιο ισχυρή του απόδειξη ή την πιο πειστική μαρτυρία του.

5.Συνοχή (Λογική σύνδεση των νοημάτων)

Οι λεπτομέρειες πρέπει όχι μόνο να κατατάσσονται σε μια λογική σειρά αλλά και να συνδέονται μεταξύ τους με τέτοιο τρόπο, που ο αναγνώστης να μπορεί να ακολουθεί τη σκέψη σας βήμα βήμα χωρίς να συναντήσει πουθενά χάσματα π.χ «Λίγα λεπτά αργότερα ο Πέτρος ανάγγειλε πως το μεγάλο δάκτυλο του ποδιού του τον έτρωγε. Αρπάξαμε αμέσως τα σύνεργα του ψαρέματος και τραβήξαμε για το ποτάμι». Για τον γράφοντα η σύνδεση ανάμεσα στις προτάσεις δεν παρουσιάζει κανένα πρόβλημα γιατί ο ίδιος γνωρίζει καλά πως η φαγούρα στο μεγάλο δάκτυλο του ποδιού είναι σημάδι καλού ψαρέματος. Ο αναγνώστης όμως δε μπορεί να γνωρίζει τη συνθηματική γλώσσα του γράφοντα γιαυτό πρέπει να γεφυρώνεται το χάσμα που υπάρχει ανάμεσα στις προτάσεις.

Φυσικός τρόπος σύνδεσης των λεπτομερειών είναι :

* Η χρήση των αντωνυμιών( αυτός , εκείνος, ο άλλος)
* Η χρήση ειδικών λέξεων και φράσεων ( με άλλα λόγια , εντούτοις, αντίθετα, ακόμη, επίσης , ομοίως, πρώτον, δεύτερο, επιπλέον )
* Η επανάληψη μερικών λέξεων ~κλειδιών από πρόταση σε πρόταση. Η επαναλαμβανόμενη λέξη δεν είναι απαραίτητο να έχει τον ίδιο τύπο με την προηγούμενη, αλλά μπορεί να είναι συνώνυμή της.π.χ «η εφεύρεση του τηλετύπου έγινε δεκτή με ενθουσιασμό και ανησυχία. Θα μπορούσε η τεχνική αυτή να ανεβάσει την απόδοση του τύπου;»

ΓΕΝΙΚΕΣ ΟΔΗΓΙΕΣ ΓΙΑ ΤΗΝ ΑΝΑΠΤΥΞΗ ΤΗΣ ΠΑΡΑΓΡΑΦΟΥ

* Ξαναδιαβάστε την παράγραφό σας, προσέξτε τα κύρια σημεία κι αναθεωρείστε όσα χρειάζονται αναθεώρηση.
* Η θεματική πρόταση περιλαμβάνει το σκοπό σας;
* Οικοδομείται κάθε πρόταση πάνω στην κύρια ιδέα;
* Είναι οι προτάσεις σχετικές μεταξύ τους; Είναι αρκετές; Είναι σαφής η διάταξή τους;

Τελειώνει η παράγραφός σας με μια πρόταση κατακλείδα που να συνοψίζει την κύρια ιδέα;

Αν η απάντηση σε κάποια από αυτές τις ερωτήσεις είναι «όχι» κάντε την απαιτούμενη αναθεώρηση.